Diari Oficial de la Generalitat Valenciana


Sumari del DOGV 9943, del 24-09-2024 (2024/9590)

RESOLUCIÓ de 10 de setembre de 2024, de la Direcció General de Centres Docents, per la qual es convoquen, per a la Comunitat Valenciana, els Premis Extraordinaris de les Ensenyances Esportives de Règim Especial corresponents al curs 2023-2024.
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9943

Data del DOGV
:   24-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9590

CVE
:   WBPJ-N-5982-7720

Data del document
:   10-09-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * esport professional
    * distinció honorífica
    * estudiant

L’Orde 2/2015, de 21 de gener, de la consellera d’Educació, Cultura i Esport (DOGV 7450, 26.01.2015), crea i regula per a la Comunitat Valenciana els Premis Extraordinaris de les Ensenyances Esportives de Règim Especial de grau mitjà i superior, com a reconeixement oficial dels mèrits de l’alumnat que ha cursat de manera brillant cada etapa educativa.

En l’orde mencionada, s’indica en l’article 1 punt 3 que, anualment, la conselleria competent en matèria d’educació convocarà estos premis per a l’alumnat que haja finalitzat els seus estudis en el curs acadèmic anterior a la convocatòria.

Per tot això, en virtut de les competències que em conferix l’article 28 de la Llei 5/1983, de 30 de desembre, del Consell, i fent ús de les competències que atribuïx el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació, i la seua modificació arreplegada en el Decret 72/2024, de 28 de juny, del Consell,

RESOLC

*Primer. Objecte i àmbit aplicable de la convocatòria*

Es convoquen els Premis Extraordinaris de les Ensenyances Esportives de Règim Especial en l’àmbit de la Comunitat Valenciana, corresponents al curs 2023-2024.

Les bases de la convocatòria figuren com a annex I d’esta resolució.

Esta resolució serà aplicable a tot l’alumnat que haja conclòs les ensenyances esportives de règim especial de grau mitjà i/o superior, en les distintes especialitats, en centres públics o autoritzats d’ensenyances esportives de règim especial de la Comunitat Valenciana durant el curs 2023-2024.

*Segon. Nombre de premis*

Es podrà concedir un premi extraordinari de grau mitjà i un premi de grau superior per cada modalitat esportiva implantada o autoritzada en la Comunitat Valenciana.

*Tercer. Efectes*

Esta resolució tindrà efecte l’endemà de publicar-se en el *Diari Oficial de la Generalitat Valenciana*.

Contra esta resolució, que esgota la via administrativa, es pot interposar un recurs contenciós administratiu, davant dels òrgans de la jurisdicció contenciosa administrativa de la Comunitat Valenciana, en el termini de dos mesos comptats a partir de l’endemà de publicar-se, o un recurs de reposició, davant del mateix òrgan que l’ha dictada, dins del termini d’un mes, a partir de l’endemà de publicar-se.

ANNEX I

*Bases de la convocatòria*

*Primera. Objecte*

L’objecte d’esta resolució és atorgar un premi extraordinari de grau mitjà i un premi extraordinari de grau superior de les Ensenyances Esportives de Règim Especial, per cada modalitat esportiva implantada o autoritzada en la Comunitat Valenciana, corresponents al curs 2023-2024.

*Segona. Condicions d’accés*

1. De conformitat amb l’article 3 de l’Orde 2/2015, de 21 de gener, podrà optar als Premis Extraordinaris de les Ensenyances Esportives de Règim Especial l’alumnat que, havent finalitzat els seus estudis en centres educatius de la Comunitat Valenciana, sostinguts amb fons públics o centres privats degudament autoritzats per a impartir estes ensenyances, reunisca els requisits següents:

a) Haver finalitzat els seus estudis de tècnic esportiu i/o tècnic esportiu superior, l’any natural a què es referix la convocatòria.

b) Haver obtingut una qualificació final del cicle igual o superior a 8,50.

2. La nota mitjana final del cicle serà la mitjana aritmètica de les notes mitjanes ponderades dels diferents mòduls que el componen, expressada amb dos decimals. La nota mitjana ponderada de cada mòdul es computarà multiplicant el nombre de crèdits del mòdul per la qualificació final obtinguda en este, i dividint el resultat entre el nombre total de crèdits cursats. En els cicles en què la duració dels mòduls s’expressa en hores en compte de crèdits, la nota mitjana ponderada de cada mòdul es calcularà mitjançant el mateix procediment, prenent el nombre d’hores en compte dels crèdits corresponents, com a factor de ponderació.

No es computarà la fase de formació pràctica en empreses, clubs o altres entitats a l’efecte de calcular la nota mitjana final, ni tampoc aquells mòduls que hagen sigut objecte de convalidació o exempció.

3. Per als cicles LOGSE regulats pel Reial decret 1913/1997, de 19 de desembre, la nota final del cicle es calcularà segons el que es disposa en l’Orde ECD/454/2002, de 22 de febrer, per la qual s’establixen els elements bàsics dels informes d’avaluació de les ensenyances conduents a l’obtenció de les titulacions de tècnics esportius que regula el reial decret esmentat. L’article tretzé d’esta orde exposa que:

a) La nota final del grau mitjà s’expressarà amb un sol decimal i serà la que resulte d’obtindre la mitjana aritmètica simple de les notes obtingudes per l’alumnat en els mòduls del bloc comú, l’específic i el complementari.

b) La nota final del grau superior quedarà conformada en un 80 per 100 del valor de les qualificacions obtingudes en els mòduls del bloc comú, específic i complementari, i en el 20 per 100 restant per la nota obtinguda en el Projecte Final. La nota final del grau superior s’expressarà amb un sol decimal. El valor de les qualificacions de cada mòdul del grau superior s’obtindrà seguint el procediment expressat en l’apartat a.

c) Per a obtindre la nota final de cada titulació, no es computaran les qualificacions dels mòduls que hagen sigut objecte de convalidació o correspondència amb la formació en matèria esportiva.

*Tercera. Sol·licituds i termini de presentació*

1. Els centres educatius fomentaran la difusió de la informació de la present convocatòria mitjançant els diferents canals oficials, comunicaran el procediment a l’alumnat que reunisca els requisits per optar als Premis Extraordinaris de les Ensenyances Esportives de Règim Especial i col·laboraran amb la tramitació de la documentació necessària, si és procedent.

2. L’alumnat que reunisca els requisits indicats en els apartats anteriors i opte als Premis Extraordinaris de les Ensenyances Esportives de Règim Especial haurà de presentar la documentació que s’indica en este mateix apartat, telemàticament a través de la següent adreça electrònica

<https://www.gva.es/va/inicio/procedimientos?id_proc=17860&version=amp>, o bé en el centre educatiu a on haja realitzat els seus estudis, o per qualsevol dels mitjans previstos en l’article 16.4 de la Llei 39/2015, d’1 d’octubre, del procediment administratiu comú de les administracions públiques, per a la qual cosa ha d’adjuntar:

a) Instància segons el model que es publica com a annex III en la present resolució.

b) Fotocòpia del document nacional d’identitat, passaport o targeta d’identitat d’estrangers, si és el cas.

c) Certificació acadèmica dels estudis realitzats, expedit per la secretaria del centre en model oficial.

d) Breu currículum segons el model europeu (Europass: <https://europass.europa.eu/es/create-europass-cv>) amb la indicació, si és el cas, dels premis o les beques que haja obtingut i altres mèrits que desitge al·legar, acompanyats de la fotocòpia compulsada de la documentació acreditativa corresponent.

3. El termini per a la presentació de sol·licituds serà des de l’endemà de la publicació en el DOGV fins al 30 d’octubre de 2024, els dos inclusivament.

4. Si la sol·licitud d’inscripció no reunix els requisits necessaris, es requerirà a les persones interessades que, en el termini de 10 dies hàbils, esmenen la falta, amb la indicació que, si no ho fan, la seua petició es considerarà desestimada.

Quarta. Comissió de selecció

1. Per a la valoració de les sol·licituds, es constituirà una comissió de selecció segons el que disposa l’article 5 de l’Orde 2/2015, de 21 de gener, de la consellera d’Educació, Cultura i Esport, per la qual es creen i regulen per a la Comunitat Valenciana els Premis Extraordinaris de les Ensenyances Esportives de Règim Especial.

2. La Direcció General de Centres Docents traslladarà a la comissió de selecció la documentació de l’alumnat inscrit.

*Quinta. Criteris de valoració*

Els criteris de valoració s’aplicaran d’acord amb el que s’establix en l’article 6 de l’Orde 2/2015, de 21 de gener, de la consellera d’Educació, Cultura i Esport, per la qual es creen i regulen per a la Comunitat Valenciana els Premis Extraordinaris de les Ensenyances Esportives de Règim Especial respecte al règim de concurrència competitiva. Estos són:

1. Els premis es concediran a les persones participants que hagen obtingut la màxima qualificació final del cicle corresponent.

2. En cas d’empat, este es resoldrà considerant la màxima puntuació obtinguda després de la valoració dels apartats següents:

2.1. Estudis d’idiomes

A l’efecte d’acreditar el coneixement d’idiomes, es tindran en compte els nivells del Marc europeu comú de referència per a les llengües. Només es consideraran els certificats reconeguts oficialment, que es valoraran de la manera següent:

a) Per cada certificat de nivell A2 o equivalent: 0,2 punts.

b) Per cada certificat de nivell B1 o equivalent: 0,5 punts.

c) Per cada certificat de nivell B2 o equivalent: 0,8 punts.

d) Els que hagen cursat amb qualificació positiva un nivell C o equivalent: 1 punt.

Quan siga procedent valorar els certificats assenyalats en els apartats anteriors, només es considerarà el de nivell superior que presente la persona participant.

2.2. Estades formatives en l’estranger (amb un màxim de 2 punts en total, per a este apartat): es valorarà amb 0,1 punts cada mes d’estada formativa en l’estranger organitzada per una administració.

2.3. Formació específica associada a la titulació (amb un màxim de 2 punts en total, per a este apartat): es valorarà amb 0,05 punts cada 10 hores de cursos certificats per una administració pública o per una entitat autoritzada per esta.

2.4. Altres formacions (amb un màxim de 2 punts en total, per a este apartat). Es valoraran de la manera següent:

a) Per cada titulació relacionada amb la modalitat esportiva cursada: 0,5 punts.

b) Per cada titulació no relacionada amb la modalitat esportiva cursada: 0,2 punts.

2.5. Mèrits esportius (amb un màxim de 2 punts en total, per a este apartat). Es valoraran de la manera següent:

a) Pel reconeixement com a esportista d’elit o d’alt nivell: 0,5 punts.

b) Per cada trofeu en competicions esportives oficials reconegudes en l’àmbit nacional o internacional: 0,2 punts.

3. En el supòsit que persistisca l’empat, la comissió de selecció el dirimirà en funció de la prelació següent:

– L’alumnat participant amb més qualificació en el conjunt del bloc específic.

– L’alumnat participant amb més puntuació en la secció de coneixement acreditat d’idiomes.

– L’alumnat participant amb més experiència laboral relacionada amb el cicle formatiu cursat, acreditat amb un informe de vida laboral.

4. No es tindran en compte els mèrits no al·legats pel participant, ni aquells l’acreditació documental dels quals no haja sigut aportada de conformitat amb el que disposa esta convocatòria.

5. La comissió de selecció podrà proposar desert algun dels premis en el cas que no hi haja cap sol·licitant amb la puntuació mínima exigida per la base segona de la present convocatòria, en un determinat grau o cicle.

6. En el cas que el premi corresponent a una modalitat esportiva quede desert, podrà concedir-se a un candidat d’una altra modalitat esportiva, a proposta motivada de la comissió de selecció.

*Sexta. Resolució*

1. La comissió de selecció confeccionarà una acta amb la qualificació de cada estudiant presentat a la convocatòria i elaborarà la proposta d’adjudicació provisional dels premis. Els mèrits al·legats per les persones aspirants seran baremats per la comissió únicament en el cas de produir-se empats en la qualificació final del cicle formatiu.

2. Esta proposta d’adjudicació provisional dels premis es farà pública en la pàgina web de la Conselleria d’Educació, Cultura, Universitats i Ocupació.

L’alumnat participant podrà reclamar per escrit contra la qualificació obtinguda, mitjançant una instància adreçada a la presidència de la comissió de selecció, en el termini de cinc dies hàbils a partir de l’endemà del dia en què es publiquen les qualificacions en la pàgina web de la Conselleria d’Educació, Cultura, Universitats i Ocupació.

3. La comissió de selecció elevarà la proposta d’adjudicació dels Premis Extraordinaris d’Ensenyances Esportives de grau mitjà i superior i l’acta de qualificacions finals de tot l’alumnat presentat, perquè la Direcció General de Centres Docents la resolga.

*Sèptima. Premis i efectes*

1. D’acord amb la resolució de concessió de premis, que es publicarà en el *Diari Oficial de la Generalitat Valenciana*, la Conselleria d’Educació, Cultura, Universitats i Ocupació comunicarà a l’alumnat premiat la data i el lloc en el qual s’entregaran els premis.

2. L’alumnat premiat rebrà un diploma a l’excel·lència en el rendiment acadèmic, expedit per la Conselleria d’Educació, Cultura, Universitats i Ocupació. Així mateix, l’obtenció d’este premi es consignarà, mitjançant una diligència específica seguint el model de l’annex II, en l’expedient acadèmic de l’alumne/alumna amb la denominació «Premi Extraordinari d’Ensenyances Esportives de Règim Especial».

*Octava. Compliment de la normativa de tractament de dades de caràcter personal*

Els centres que participen en la present convocatòria reconeixen expressament el sotmetiment de qualsevol activitat de tractament de dades de caràcter personal a la normativa nacional i de la Unió Europea sobre esta matèria i, en conseqüència, compliran el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades (pel qual es deroga la Directiva 95/46/CE), així com la Llei 3/2018, de 5 de desembre, de protecció de dades personals i garantia dels drets digitals, en relació amb qualsevol activitat de tractament de les dades de caràcter personal que es produïsca durant el desenrotllament dels premis i, en particular, per al tractament de les dades personals de l’alumnat participant i dels membres dels tribunals.

Les propostes d’adjudicació provisionals es publicaran en el lloc web <https://ceice.gva.es>.

En la publicació d’estes llistes es garantirà la privacitat de les persones que consten, per mitjà de procediments d’anonimització de les dades personals, de manera que únicament s’indicarà la inicial del nom i els cognoms i les quatre últimes xifres del DNI, el NIE o el document acreditatiu d’identitat requerit.

Els noms i cognoms de les persones premiades, la modalitat esportiva a què correspon el premi obtingut i el centre a on s’han cursat els estudis es publicaran en el DOGV i, quan corresponga, en compliment de la normativa aplicable, en el portal de transparència de la Generalitat Valenciana. Les publicacions de les dades de les persones aspirants i premiades seran objecte de restriccions si resulten contràries al respecte i salvaguarda de l’honor o a la intimitat personal o familiar, sempre que estiga previst en la normativa reguladora i ho sol·liciten de manera justificada les persones interessades.

Així mateix, amb base jurídica en el consentiment de la persona interessada (que té el caràcter de revocable), des de la Generalitat es podrà donar difusió dels premis i de les persones premiades a través del web [www.ceice.gva.es](http://www.ceice.gva.es), de les xarxes socials en les quals la conselleria i el centre tinguen perfils, i els mitjans de comunicació socials, així com mitjançant la participació en esdeveniments a on es valore l’excel·lència de la formació en Ensenyances Esportives de Règim Especial.

Més informació en: <https://ceice.gva.es/va/registre-de-tractament-de-dades>

*Novena. Acceptació de bases*

La presentació de la sol·licitud implica l’acceptació de les bases d’esta convocatòria.

  

València, 10 de setembre de 2024

Jorge Cabo Martínez

Director general de Centres Docents

Esta disposició conté annexos. Consulteu-ne la versió en PDF.